OBRAZLOŽITVENI MEMORANDUM

1. Vojaški prevzem oblasti decembra 2006 je privedel do posvetovanj na podlagi člena 96 revidiranega sporazuma iz Cotonouja. Na podlagi teh posvetovanj je bil aprila leta 2007 sprejet dogovor o zavezah v zvezi s človekovimi pravicami, demokratičnimi načeli in načelom pravne države. Svet je 1. oktobra 2007 v Sklepu 2007/641/ES določil ustrezne ukrepe za Fidži, da bi se vzpostavila določena raven vzporednosti med spoštovanjem dogovorjenih zavez na Fidžiju in razvojnim sodelovanjem.

2. Toda predsednik Fidžija je 10. aprila 2009 razveljavil ustavo, odstavil vse sodnike in napovedal, da bodo volitve izvedene najpozneje septembra 2014. S tem je Fidži enostransko prelomil ključne zaveze, ki jih je dal Evropski uniji aprila 2007. To se je zgodilo dan po tem, ko je pritožbeno sodišče razsodilo, da je bilo imenovanje vlade pod vodstvom vojske po državnem udaru leta 2006 nezakonito. Na Fidžiju so bile prav tako razglašene izredne razmere, svoboda izražanja pa je bila zelo okrnjena.

3. Po poslabšanju položaja se je Svet 24. septembra 2009 odločil, da s Sklepom 2009/735/ES do 31. marca 2010 podaljša veljavnost ustreznih ukrepov, določenih s Sklepom 2007/641/ES, ki naj bi prenehal veljati 1. oktobra 2009. Zaradi nadaljnjih zamud pri izpolnjevanju zavez, dogovorjenih z EU, se je Svet 29. marca 2010 odločil, da s Sklepom 2010/208/EU podaljša veljavnost ustreznih ukrepov za Fidži, kot so bili določeni s Sklepom 2007/641/ES, do 1. oktobra 2010, nato jih je 27. septembra 2010 s Sklepom 2010/589/EU podaljšal do 31. marca 2011, ko jih je s Sklepom 2011/219/EU znova podaljšal do 30. septembra 2011, 26. septembra 2011 pa jih je s Sklepom 2011/637/EU podaljšal še do 30. septembra 2012.

4. Po izboljšanju razmer na začetku leta 2012, in sicer po odpravi ukrepov v zvezi z izrednimi razmerami 7. januarja 2012, začetku političnega procesa 9. marca 2012, v okviru katerega naj bi bila do marca 2013 sprejeta nova ustava, in ponovni vzpostavitvi ustavne demokracije z novimi parlamentarnimi volitvami, ki naj bi bile izvedene do septembra 2014, je Svet 24. septembra 2012 v Sklepu 2012/523/EU sklenil začeti ponovno načrtovanje programov razvojne pomoči v prihodnosti, hkrati pa veljavnost ustreznih ukrepov podaljšal do 30. septembra 2013.

5. Glavni vir financiranja za Fidži so spremljevalni ukrepi za nekdanje države podpisnice Protokola o sladkorju. Pomoč se usmerja prek nevladnih organov (regionalnih in nevladnih organizacij) za ublažitev gospodarskih in socialnih učinkov prestrukturiranja sektorja sladkorja s podpiranjem raznolikega tržno usmerjenega kmetijstva, spodbujanjem alternativnih načinov preživljanja in dejavnosti ustvarjanja prihodkov za najbolj prizadete skupine prebivalstva ter zmanjševanjem tveganja naravnih nesreč. Od skupnih dodeljenih sredstev v višini 60 milijonov EUR v okviru večletnega okvirnega programa za obdobje 2008–2010 iz 10. ERS je bilo samo 8 milijonov EUR namenjenih programu za lajšanje socialnih posledic (letni akcijski program za leto 2010). Ker Fidži ni napredoval na področju vrnitve k demokratični ureditvi, je bilo izgubljenih 52 milijonov EUR. Druga dodelitev v višini 49 milijonov EUR v okviru 10. ERS je bila odobrena za večletni okvirni program za obdobje 2011–2013, 17 milijonov EUR je bilo v letih 2011 in 2012 dodeljenih za programe ključnih storitev za kmetijstvo in alternativnih načinov preživljanja, 31 milijonov EUR pa naj bi bilo dodeljenih pred koncem leta 2013 v podporo industriji sladkorja.

6. Junija 2012 je bila ustanovljena ustavna komisija. Po obširni javni razpravi je decembra 2012 pripravila osnutek ustave. Policija je nato osnutek ustave zasegla in predsednik vlade je pravni službi vlade naložil oblikovanje novega osnutka ustave, ki naj bi ga bila ustavodajna skupščina proučila in dopolnila do konca marca 2013. Sredi januarja 2013 je bil objavljen nov sporen odlok o (ponovni) registraciji političnih strank, ki je uvedel številne omejitve, od katerih mnoge niso v skladu z običajnim mednarodnim pravom. Odlok je bil sredi februarja spremenjen in je uvedel še dodatne omejitve. Predsednik vlade je 21. marca v govoru državljanom javno predstavil nov osnutek ustave ter državo obvestil, da ustavodajna skupščina ne bo oblikovana zaradi premajhnega števila registracij političnih strank na podlagi novega odloka. Javnost je namesto tega pozval, naj neposredno na različne načine izrazi mnenje o osnutku ustave. Trenutno vlada končuje osnutek po prejetju približno 1 100 pripomb. Še vedno ni jasno, v kolikšni meri bo v novi ustavi upoštevano mnenje javnosti.

7. Fidži začenja zgodovinski proces nove demokratizacije. Prihodnji ukrepi bi morali privesti do preglednega, verodostojnega in participativnega volilnega postopka ter svobodnih in poštenih volitev. Ključni ukrepi, s katerimi bi to dosegli, so bili preloženi, zato Komisija Svetu predlaga podaljšanje trenutne politike in ustreznih ukrepov za 18 mesecev z možnostjo, da na kateri koli stopnji ponovno spremeni ustrezne ukrepe s sprejetjem novega sklepa Sveta.

8. Da se Fidži spodbudi k nadaljevanju njegove poti ponovnega vzpostavljanja demokracije in pravne države ter popolnega spoštovanja človekovih pravic in temeljnih svoboščin ter s končnim ciljem normalizacije razmer s Fidžijem, bi morala EU okrepiti politično sodelovanje s Fidžijem in ponovno vzpostaviti politični dialog, katerega cilj je pregledati in posodobiti zaveze, dogovorjene z Republiko Fidži leta 2007, da bi lahko razveljavili zastarele postavke in zagotovili, da so zahteve glede zavez v skladu z novo ustavo. Pomemben del tega dialoga bi potekal v odločilnem obdobju procesa demokratizacije Fidžija, saj se v tej državi bližajo volitve, ki naj bi potekale za najpozneje septembra 2014.

9. Predlaga se, da se s priloženim osnutkom dopisa predsedniku Nailatikauju o tem sklepu uradno obvesti začasna vlada Fidžija, in da se predsednik obvesti,

· a) da EU z veseljem pričakuje nadaljnje ukrepe za pregleden, participativen in verodostojen volilni postopek, ki bo privedel do svobodnih in poštenih volitev ter vrnitve Fidžija k demokratični ureditvi;

· b) da bodo prihodnje odločitve EU o razvojnem sodelovanju še naprej odvisne od napredka pri ponovnem vzpostavljanju ustavne ureditve in da je EU v tem duhu pripravljena začeti priprave za postopek načrtovanja programov za 11. ERS ter Fidži ob ustreznem času obvestiti o finančnih sredstvih, ki se mu okvirno dodelijo, pri čemer bodo dokončanje, podpis in izvajanje programskih dokumentov za 11. ERS načrtovani skupaj z demokratično izvoljeno vlado, ter

· c) da EU predlaga okrepitev političnega dialoga, ki naj bi omogočil pregled dogovorjenih zavez iz leta 2007 in prilagoditev ustreznih ukrepov, katerih končni cilj je normalizacija odnosov s Fidžijem.

10. Spremembe ustreznih ukrepov bodo posledica revizije in posodobitve dogovorjenih zavez iz leta 2007 prek političnega dialoga ter bodo odražale sedanje razmere v političnem in pravnem sistemu Fidžija. Razprave o načrtovanju programov za 11. ERS se lahko nadaljujejo v skladu s Sklepom Sveta iz leta 2012 in uradnim obvestilom Fidžiju o okvirni dodelitvi sredstev, ko bodo to dopuščali sklepi o naslednjem ERS.

Zaključek

Glede na navedeno je Svet pozvan, naj sprejme priloženi osnutek predloga sklepa Sveta o spremembi in podaljšanju obdobja uporabe ustreznih ukrepov za Republiko Fidži.

2013/0289 (NLE)

Predlog

SKLEP SVETA

o spremembi Sklepa Sveta 2007/641/ES v zvezi z Republiko Fidži in podaljšanju obdobja njegove uporabe

SVET EVROPSKE UNIJE JE –

ob upoštevanju Pogodbe o delovanju Evropske unije,

ob upoštevanju Sporazuma o partnerstvu med članicami skupine afriških, karibskih in pacifiških držav na eni strani ter Evropsko skupnostjo in njenimi državami članicami na drugi, podpisanega v Cotonouju 23. junija 2000[1], kakor je bil spremenjen v Ouagadougouju v Burkini Faso 22. junija 2010[2] (v nadaljnjem besedilu: Sporazum iz Cotonouja), in zlasti člena 96 Sporazuma,

ob upoštevanju notranjega sporazuma med predstavniki vlad držav članic, ki so se sestali v okviru Sveta, o ukrepih in postopkih, ki jih je treba sprejeti in upoštevati pri izvajanju Sporazuma iz Cotonouja[3], ter zlasti člena 3 tega sporazuma,

ob upoštevanju Uredbe (ES) št. 1905/2006 Evropskega parlamenta in Sveta z dne 18. decembra 2006 o vzpostavitvi instrumenta za financiranje razvojnega sodelovanja (v nadaljnjem besedilu: Instrument za razvojno sodelovanje)[4] in zlasti člena 37 Uredbe,

ob upoštevanju predloga Evropske komisije,

ob upoštevanju naslednjega:

(1) Sklep Sveta 2007/641/ES[5] je bil sprejet, da bi se omogočili ustrezni ukrepi po kršitvi bistvenih elementov iz člena 9 Sporazuma iz Cotonouja in uveljavile vrednote iz člena 3 Instrumenta za razvojno sodelovanje.

(2) Uporaba navedenih ukrepov je bila podaljšana s Sklepom Sveta 2009/735/ES[6] ter nato še s sklepi Sveta 2010/208/EU[7], 2010/589/EU[8], 2011/219/EU[9], 2011/637/EU[10] in 2012/523/EU[11], saj mora Republika Fidži še izpolniti pomembne zaveze glede bistvenih elementov Sporazuma iz Cotonouja, ki jih je sprejela na posvetovanjih aprila 2007, poleg tega pa je bilo opaženo tudi pomembno nazadovanje pri uresničevanju več teh zavez.

(3) Od aprila 2007 so se razmere precej spremenile in zaveze, dogovorjene z Republiko Fidži, bo treba ustrezno revidirati. Politični dialog bo okvir za pregled zavez z vidika sedanjega pravnega položaja. Nadaljevati bi bilo treba postopek ponovnega načrtovanja programov prihodnje razvojne pomoči.

(4) Sklep 2007/641/ES preneha veljati 30. septembra 2013. Vsebino Sklepa bi bilo treba posodobiti in njegovo veljavnost ustrezno podaljšati.

(5) Evropska unija bo sodelovala v političnem dialogu za pregled in posodobitev zavez, sprejetih leta 2007, in posledično prilagoditev ustreznih ukrepov –

SPREJEL NASLEDNJI SKLEP:

Člen 1

Sklep 2007/641/ES se spremeni:

v členu 3 se drugi odstavek nadomesti z naslednjim:

„Veljati preneha 31. marca 2015. Redno se pregleda vsaj vsakih šest mesecev.“

Člen 2

Dopis v Prilogi k temu sklepu je naslovljen na Republiko Fidži.

Člen 3

Ta sklep začne veljati na dan sprejetja.

V Bruslju,

Za Svet

Predsednica

PRILOGA

Osnutek pisma Njegova Ekscelenca Ratu Epeli NAILATIKAU

Predsednik Republike Fidži

Suva

Republika Fidži Vaša Ekscelenca,

Evropska unija (EU) pripisuje velik pomen določbam člena 9 Sporazuma iz Cotonouja in člena 3 Instrumenta za razvojno sodelovanje. Partnerstvo AKP-EU temelji na spoštovanju človekovih pravic, demokratičnih načel in načela pravne države, ki so bistveni elementi Sporazuma iz Cotonouja in temelj naših medsebojnih odnosov.

Minilo je šest let, odkar je EU sprejela odločitev o ustreznih ukrepih po vojaškem udaru leta 2006 in se s Fidžijem dogovorila o sklopu zavez.

EU ugotavlja, da so od leta 2007 nekatere dogovorjene zaveze zastarele, nekaj pa jih je treba revidirati v luči novega pravnega okvira Fidžija. Da bi imeli primerno osnovo za ocenjevanje napredka pri reformah na Fidžiju, moramo te zaveze revidirati skupaj ob upoštevanju trenutnega stanja in pravnega okvira.

Zato je EU sklenila v svoj novi sklep o ustreznih ukrepih vključiti zahtevo, da EU s Fidžijem začne okrepljen politični dialog na podlagi člena 8 Sporazuma iz Cotonouja. Namen tega bo, da skupaj revidirata zaveze, dogovorjene leta 2007, in prilagodita ustrezne ukrepe (priložene k temu dopisu) kot potrebne korake za zagotovitev spoštovanja človekovih pravic, obnove demokracije in spoštovanja pravne države, dokler ne bosta obe strani ugotovili, da je okrepljeni dialog dosegel svoj namen.

Ker so nekatere človekove pravice in temeljne svoboščine na Fidžiju še vedno omejene in je potrebna revizija dogovorjenih zavez, je EU sklenila podaljšati ustrezne ukrepe za 18 mesecev do 31. marca 2015. To bo zagotovilo potrebno prožnost in bo tako EU kot Fidžiju omogočilo potreben čas za dogovor o obveznostih, da skladno s tem prilagodita ustrezne ukrepe ter da vlada izvede volitve, načrtovane za september 2014.

EU bo spremljala napredek, dosežen pri ponovni uveljavitvi ustavnih pravil, kar bo še naprej vodilo njenih prihodnjih odločitev o razvojnem sodelovanju. V tem duhu EU potrjuje, da je pripravljena začeti priprave za postopek načrtovanja programov za 11. ERS ter Fidži ob ustreznem času obvestiti o finančnih sredstvih, ki se mu okvirno dodelijo v tem postopku. Dokončanje, podpis in izvajanje programskih dokumentov za 11. ERS bo načrtovano skupaj z demokratično izvoljeno vlado.

Ko bodo na Fidžiju izvedene svobodne in poštene volitve ter izpolnjene pregledane dogovorjene zaveze, se bodo na Fidžiju v skladu s Sporazumom iz Cotonouja ponovno proučile razmere na podlagi člena 96 tega sporazuma. Na podlagi dogovora o priporočilih te proučitve se lahko nato za Fidži sprejmejo ustrezni ukrepi iz člena 96.

Da bi pospešili sodelovanje na podlagi Sporazuma iz Cotonouja in Instrumenta za razvojno sodelovanje, EU poziva začasno vlado k čimprejšnjemu začetku okrepljenega političnega dialoga z EU.

EU v tem okviru pozdravlja sodelovanje s kontaktno skupino ministrov Foruma pacifiških otokov, ki je bila ustanovljena za spremljanje napredka Fidžija pri pripravah na volitve in obnovi demokracije, ter z veseljem pričakuje nadaljnje korake za pregleden, participativen in verodostojen volilni postopek, ki bo privedel do svobodnih in poštenih volitev ter vrnitve Fidžija k demokratični ureditvi.

S spoštovanjem,

V Bruslju,

Za Svet || Za Komisijo

C. ASHTON || A. PIEBALGS

Predsednica || Komisar

Priloga 1 k Prilogi

Ustrezni ukrepi, ki bodo prilagojeni po reviziji dogovorjenih zavez v okviru okrepljenega političnega dialoga, so naslednji:

· humanitarna pomoč ter neposredna pomoč civilni družbi in ranljivim prebivalcem se lahko nadaljujeta,

· dejavnosti sodelovanja, ki že potekajo, zlasti v okviru 8. in 9. ERS, so se lahko nadaljevale,

· dejavnosti sodelovanja, ki bi pripomogle k obnovi demokracije in izboljšale javno upravljanje, se lahko izvajajo, razen v zelo izrednih okoliščinah,

· izvajanje spremljevalnih ukrepov za reformo sladkornega sektorja za leto 2006 se je lahko nadaljevalo. Fidži je sporazum o financiranju na tehnični ravni podpisal 19. junija 2007. Upoštevati je treba, da sporazum o financiranju vključuje klavzulo o odložitvi,

· kvota za sladkor za leto 2007 je nič,

· kvota za sladkor za leto 2008 je bila na voljo pod pogojem, da se zagotovijo dokazi o verodostojni in pravočasni pripravi volitev v skladu z dogovorjenimi zavezami, zlasti glede popisa prebivalstva, ponovne določitve meja in volilne reforme v skladu z ustavo, da bi bili do 30. septembra 2007 sprejeti ukrepi, s katerimi bi se zagotovilo delovanje volilnega urada, vključno z imenovanjem volilnega nadzornika v skladu z ustavo. Ta kvota za sladkor za leto 2008 je bila izgubljena 31. decembra 2009,

· kvota za sladkor za leto 2009 je bila ukinjena maja 2009 zaradi odločitve začasne vlade, da splošne volitve odloži do septembra 2014,

· kvota za sladkor za leto 2010 je bila ukinjena pred 1. majem 2010, saj pri nadaljevanju demokratičnega procesa ni bilo doseženega nobenega napredka; vendar pa je bil glede na kritično stanje v sektorju sladkorja del kvote dodeljen za neposredno pomoč prebivalstvu, ki je neposredno odvisno od proizvodnje sladkorja, da bi se ublažile negativne socialne posledice. S temi sredstvi centralno upravlja delegacija EU v Suvi in se ne dodeljujejo prek vlade,

· priprave na načrtovanje programov za 11. ERS se lahko začnejo, da bo Fidži ob ustreznem času uradno obveščen o okvirni dodelitvi sredstev,

· za pripravo in izvajanje ključnih zavez, zlasti v podporo priprave in/ali izvajanja volitev, je mogoče proučiti možnosti za posebno podporo,

· regionalno sodelovanje in udeležba Fidžija v njem ostaneta nespremenjena,

· spremljanje zavez se bo izvajalo v skladu z zavezami iz Priloge k temu dopisu, ki se nanašajo na redni dialog, dejansko sodelovanje z misijami (za ocenjevanje in spremljanje) in poročanje.

Priloga 2 k Prilogi

ZAVEZE, DOGOVORJENE Z REPUBLIKO FIDŽI V LETU 2007

A. Spoštovanje demokratičnih načel

Zaveza št. 1

Svobodne in poštene parlamentarne volitve bodo izvedene v 24 mesecih od 1. marca 2007 ob upoštevanju ugotovitev ocene, ki jo bodo opravili neodvisni presojevalci, ki jih bo imenoval sekretariat Foruma pacifiških otokov. Postopki priprave in izvajanja volitev se bodo skupaj spremljali, prilagajali in popravljali, kot bo potrebno, na podlagi vzajemno dogovorjenih meril. To pomeni zlasti:

· da bo začasna vlada do 30. junija 2007 sprejela časovni načrt z datumi za izvedbo različnih ukrepov, ki jih je treba sprejeti za pripravo novih parlamentarnih volitev,

· da ta načrt določa časovne okvire za popis prebivalstva, ponovno določitev meja in volilno reformo,

· da se ponovna določitev meja in volilna reforma izvedeta v skladu z ustavo,

· da bodo sprejeti ukrepi, s katerimi se bo zagotovilo delovanje volilnega urada, vključno z imenovanjem volilnega nadzornika v skladu z ustavo do 30. septembra 2007,

· da bo podpredsednik imenovan v skladu z ustavo.

Zaveza št. 2

Začasna vlada bo pri sprejemanju pomembnih zakonodajnih, proračunskih in drugih političnih pobud in sprememb upoštevala posvetovanja s civilno družbo ter drugimi zainteresiranimi stranmi.

B. Pravna država

Zaveza št. 1

Začasna vlada si bo po najboljših močeh prizadevala, da prepreči izjave varnostnih agencij, ki so namenjene zastraševanju.

Zaveza št. 2

Začasna vlada bo potrdila ustavo iz leta 1997 ter jamčila nemoteno in neodvisno delovanje ustavnih institucij, kot so fidžijska komisija za človekove pravice, komisija za javne službe in komisija za ustavne naloge. Ohranjena bosta bistvena neodvisnost in delovanje Velikega sveta poglavarjev.

Zaveza št. 3

Neodvisnost sodstva se v celoti spoštuje in omogoča se njegovo nemoteno delovanje, njegove odločitve pa upoštevajo vse zainteresirane strani, zlasti:

· začasna vlada se zaveže, da bo sodišče v skladu z oddelkom 138(3) ustave imenovano do 15. julija 2007,

· vsakršna imenovanja in/ali razrešitve sodnikov bodo odslej potekala ob strogem upoštevanju ustavnih določil in postopkovnih pravil,

· vojska, policija ali začasna vlada se v nobenem primeru in v nikakršni obliki ne bodo vmešavale v sodni postopek, vključno s polnim spoštovanjem pravnega poklica.

Zaveza št. 4

Vsi kazenski postopki, povezani s korupcijo, se obravnavajo po ustreznih pravosodnih poteh in vsak drug organ, ki bo morda vzpostavljen za preiskavo domnevnih primerov korupcije, bo deloval v okviru ustavnih določil.

C. Človekove pravice in temeljne svoboščine

Zaveza št. 1

Začasna vlada bo sprejela vse potrebne ukrepe, da bodo preiskave ali obravnave vseh obtožb o kršitvi človekovih pravic v skladu z različnimi postopki in forumi po zakonih Fidžija.

Zaveza št. 2

Začasna vlada bo maja 2007 odpravila ukrepe za izredne razmere, če ne bo groženj nacionalni varnosti, javnemu redu in varnosti.

Zaveza št. 3

Začasna vlada si bo prizadevala zagotoviti, da bo fidžijska komisija za človekove pravice delovala povsem neodvisno ter v skladu z ustavo.

Zaveza št. 4

Svoboda izražanja in svoboda medijev v vseh oblikah se polno spoštujeta, kot to zagotavlja ustava.

D. Spremljanje izvajanja zavez

Zaveza št. 1

Začasna vlada se zavezuje, da bo ohranila reden dialog, ki bo omogočal potrjevanje doseženega napredka, organom/predstavnikom EU in Evropske komisije pa dala popoln dostop do vseh informacij, povezanih s človekovimi pravicami, mirno obnovo demokracije in pravno državo na Fidžiju.

Zaveza št. 2

Začasna vlada v celoti sodeluje z morebitnimi misijami EU za oceno in spremljanje napredka.

Zaveza št. 3

Začasna vlada vsake tri mesece od 30. junija 2007 naprej pošilja poročila o napredku glede bistvenih elementov Sporazuma iz Cotonouja in glede zavez.

Ugotavlja se, da je nekatera vprašanja mogoče učinkovito obravnavati zgolj s pragmatičnim pristopom, ki priznava dejansko stanje razmer in je usmerjen v prihodnost.

[1] UL L 317, 15.12.2000, str. 3.

[2] UL L 287, 4.11.2010, str. 3.

[3] UL L 317, 15.12.2000, str. 376.

[4] UL L 378, 27.12.2006, str. 41.

[5] UL L 260, 5.10.2007, str. 15.

[6] UL L 262, 6.10.2009, str. 43.

[7] UL L 89, 9.4.2010, str. 7.

[8] UL L 260, 2.10.2010, str. 10.

[9] UL L 93, 7.4.2011, str. 2.

[10] UL L 252, 28.9.2011, str. 1.

[11] UL L 263, 28.9.2012, str. 2.